په امریکا کې د بې روزګارۍ کچه د ۱۴ فیصد نه بره او د یورپې ملکونو نه هم زیاته شوي ده
څو میاشتې وړاندې په امریکا کې د بې روزګارۍ شرح درې اشاریه پنځه فيصد وه چې په تېرو ۵۰ کلونو کې د بې روزګارۍ تر ټولو ټیټه کچه وه. دغه وخت په یورپ کې د بې روزګارۍ شرح شپږ اشاریه دوه فیصد وه
واشنګټن — د کرونا وایرس له امله د امریکې اقتصاد ته د زیان په نتیجه کې په امریکا کې د بې روزګارۍ شرح څوارلس اشاریه اووه فیصد ته رسېدلې ده چې د یورپ، جاپان او برطانيي په ډول د نورو ترقیافته ملکونو نه هم زیاته ده. د کرونا وایرس د اثراتو له امله په تېرو څو کلونو کې د روزګار په برخه کې د امریکې پرمختګ په شا تللی دی. څو میاشتې وړاندې په امریکا کې د بې روزګارۍ شرح درې اشاریه پنځه فيصد وه چې په تېرو ۵۰ کلونو کې د بې روزګارۍ تر ټولو ټیټه کچه وه. دغه وخت په یورپ کې د بې روزګارۍ شرح شپږ اشاریه دوه فیصد وه. د امریکې د زورګار د شماریانو څانګې یا یو اېس بیورو اف لېبر سټېټسټېکس د جمعې په ورځ په خپل وویل چې د اپرېل د منځ پورې په یوه میاشت کې شل اشاریه پنځه مېلین امریکایان بې روزګاره شوي دي چې د ملک په اقتصادي‌ تاریخ کې یې مثال نه لیدل کیږي. د خلکو د بې روزګاره کېدو دغه عمل د اقتصاد په هره برخه کې رپورټ شوی دی خو د بې روزګارۍ تر ټولو زیاته شرح د هوټلونو او رېسټورانټونو په مد کې لیدل کیږي. په امریکا کې د بې روزګارۍ مجموعي شمېرې د زیارت، پنجشنبې، په ورځ د امرېکې د محنت وزارت یا لېبر ډپارټمنټ جاري کړې چې ښايي چې د کرونا وایرس د خپرېدو دپاره د تېرو اووه هفتو د لاک ډاون په مهال درې دیرش اشاره پنځه مېلین امریکایان بې روزګاره شوي او حکومت ته یې د مالي امداد خواستونه ورکړي دي. د وي او ای انګریزۍ څانګه په خپل رپورټ کې وايي په یورپ کې د بې روزګارۍ شرح په دومره ډرامايي انداز کې نه ده پورته شوي لکه چې په امریکا کې لیدل کیږي. یورپین کمیشن د شورو، چهارشنبې، په ورځ اټکل وکړو چې په یورپي ملکونو کې د بې روزګارۍ کچه نهه اشاره پنځه فیصد ته د پورته کېدو امکان دی. په یورپ کې د اقتصادي صورتحال په اړه يورپین کمېشن په خپل یو ورستي رپورټ کې وویل پورپې ملکونو به د ژور اقتصادي بدحالۍ سره مخامخ کیږي چې ترې د بېرته راوتلو لار به غیریقیني وي. د رپورټ ترمخه د اټلي، یونان او سپېن په رنګ ملکونو کې به د بې روزګارۍ شرح د نورو یورپي ملکونو په مقابل کې زیاته وي. په امریکا او یورپ کې بې روزګارۍ په شرح کې دومره لوی فرق ولې دی؟ په واشنګټن کې د اکنامک پالېسي انسټیټیوټ رابرټ ايي سکاټ وايي په زیاترو یورپي ملکونو کې حکومتونه د غیر حکومتي کمپنو کارکونکو په تنخاګانې کې سبسډي ورکوي، یعني مالي مرسته کوي او په ځینو وختونو کې خو د کارکوونکو پوره تنخاګانې ادا کوي چې له امله یې کارکوونکي د خپلو کمپنو سره تړلي پاتې شي او بې روزګاره نه ګنل کیږي. ښاغلي سکاټ وویل د يورپي ملکونو دغه تګلارې لڼد مهاله اثر دا وي چې کارکوونکي خپل اخراجات پوره کولی شي او کله چې بهران ختم شي نو کارکوونکو د خپلو کمپنو یا د روزګار ځایونو سره تعلق په خپل ځای پاتې وي او خبل دندې بیا شروع کړي. د دې یو مثال په فرانس کې لیدل کیږي چرته چې د حکومت د یو پروګرام لاندې د شخصي کمپنو کارکونکي د حکومت نه تنخاګانې ترلاسه کوي که هغوی په مکمله توګه یا جزوي توګه بې روزګاره هم ولې نه وي. په امریکا کې هم کانګرس "د پی چیک پروټېکشن پروګرام" نومې یو قانون منظور کړو. قانون وړو کاروبارونو ته د خپلو کارکوونکو د تنخاګانو ورکوولو په غرض ۶۶۹ ارب ډالر منظورې کړې. د وي او ای د انګریزۍ څانګې رپورټ وايي د پی چېک پروټېکشن پروګرام شروعات د مشکلاتو نه ډک وو ځینو کاروبارونو ته دغه پېسی په وخت ور وه نه رسېدلې، ځینو کاروبارونو دغه مالي پنګې ته رسايي‌ نه لرله او په مېلینونو ډالرې هغه لویو لویو کمپنو ته ورکړی شوي چې د پروګرام غرض د هغوی سره د کومک هدف نه و. د اکنامک پالېسي انسټیټیوټ رابرټ ايي سکاټ وايي کله چې د یورپي ملکونو په رنګ کارکوونکو سره د خپل اخراجاتو دپاره پېسې وي نو دوی بیا په اقتصادي بحالۍ کې هم اهم کردار ادا کولی او دوی چې کومې پېسې په خپلو ضرورتونو لګوي دا د اقتصاد پایه روان وي.